Nové znenie

Výsledky kontroly stavu riešenia a financovania schválených úloh výskumu a vývoja podporovaných Agentúrou na podporu vedy a techniky a návrh na spôsob ich  financovania v roku 2003

Agentúra na podporu vedy a techniky (ďalej len „agentúra“) v zmysle zákona č. 203/2001 Z.z. o agentúre zverejnila 15. marca 2002 výzvu na podávanie projektov s uzávierkou 30. apríla 2002. Podané návrhy boli vyhodnotené spôsobom, zverejneným na internetových stránkach agentúry. Rada agentúry na základe vyhodnotenia schválila v roku 2002 na podporu vybraté úlohy výskumu a vývoja pre žiadateľov zo sektora vysokých škôl, štátneho sektora, podnikateľského sektora i neziskového sektora. 
Mechanizmus pridelenia podpory je špecifickou formou verejnej súťaže. Agentúra zverejňuje zámer podporiť úlohy výskumu a vývoja a podmienky poskytnutia podpory. Podľa vopred známych kritérií na základe kvality schvaľuje rada agentúry pre vybraté úlohy poskytnutie podpory. Agentúra podpisuje s úspešnými riešiteľmi zmluvy o poskytnutí podpory, v ktorej je presne špecifikovaný účel použitia prostriedkov, podmienky použitia, výsledky riešenia, vlastníctvo výsledkov a ostatné náležitosti. Agentúra poskytuje prostriedky na základe zmluvného vzťahu podľa obchodného zákonníka a mechanizmus poskytovania podpory prostredníctvom agentúry je diametrálne odlišný od štandardných rozpočtových mechanizmov najmä tým, že poskytuje podporu pre víťaza verejnej súťaže bez ohľadu na príslušnosť k špecifickej rozpočtovej kapitole a bez ohľadu na formu hospodárenia.
	Agentúra pri návrhu koncepcie svojej činnosti vychádzala z „Koncepcie štátnej vednej a technickej politiky do roku 2005“ (ďalej len „koncepcia“), schválenej uznesením vlády SR č. 724/2000 a uznesením NR SR č. 1228/2000. Jedným zo zámerov schválenej koncepcie je zvyšovanie podielu účelového financovania a využitie nových mechanizmov financovania vedy a techniky.  Schválená koncepcia predpokladá pravidelný medziročný nárast objemu prostriedkov na úlohy výskumu a vývoja a tiež na úlohy podporované agentúrou. Vychádzajúc z koncepcie a projektovaných parametrov agentúry uvedenej v dôvodovej správe k zákonu č. 2003/2001 Z.z o agentúre navrhovalo MŠ SR nasledovné objemy účelových prostriedkov na úlohy agentúry, ktoré sú v tabuľke porovnané so skutočnosťou.

Rok		2001	2002	2003	2004	
Prostriedky na účelovú podporu projektov	Plán (tis. Sk)	130 690	288 500	446 700	601 000	
	Skutočnosť	0	72 880	92 880	?	

Agentúra vychádzajúc z koncepcie podporuje riešenie strednodobých úloh, ktorých riešenie trvá spravidla tri roky. Na základe svojho štatútu, schváleného vládou SR, je agentúra povinná vypísať aspoň jednu výzvu ročne. Schválená koncepcia činnosti agentúry vyžaduje v prvých troch rokoch činnosti agentúry nárast účelových prostriedkov na riešenie úloh tak, aby bolo možné v každom roku financovať pokračujúce úlohy z predchádzajúceho obdobia a nové úlohy schválené v bežnom roku. 
Koncepcia štátnej vednej a technickej politiky predpokladá viac pilierov financovania výskumu a vývoja. Výskum a vývoj podľa priorít a zámerov jednotlivých odvetví a rezortov je podporovaný prostredníctvom štátnych objednávok a štátnych programov. Agentúra, ako jeden z pilierov, má slúžiť ako doplnkový zdroj financovania úloh výskumu a vývoja riešených vo vysokoškolskom, štátnom a podnikateľskom sektore podľa vlastných výskumných zámerov žiadateľov. Zmysel takejto koncepcie je evidentný, a to, že agentúra má umožniť operatívne a rýchle poskytnutie podpory aj inovatívnym a perspektívnym úlohám, ktoré  sa môžu po ich úspešnom riešení presadiť aj medzi zámermi rezortov. Kvalitu úloh  a záujmy rezortov i sektorov zabezpečuje rada agentúry, do ktorej sú po nominácii jednotlivými sektormi vymenovaní ministrom školstva odborníci zo všetkých sektorov. Agentúra nemá sledovať priority rezortov, ale má podporovať celospoločensky významné úlohy, podľa hodnotenia externých expertov a odporúčania rady agentúry. Z toho dôvodu nie je priama účasť jednotlivých správcov rozpočtových kapitol na realizácii programu 029 potrebná. Agentúra však v súlade s koncepciou vypisuje tematické okruhy úloh vychádzajúce z koncepcie a z uznesení vlády SR a podporuje úlohy vybraté radou agentúry v rámci tematického zamerania, ako  aj ostatné individuálne úlohy.  

1. Výsledky kontroly stavu riešenia a financovania schválených úloh výskumu a vývoja podporovaných Agentúrou na podporu vedy a techniky

	Agentúra zverejnila prvú výzvu na podávanie návrhov úloh dňa 15. 3. 2002. Do uzatvorenia výzvy dňa 30. 4. 2002 zaslali žiadatelia 241 žiadostí o poskytnutie podpory. Z tohto počtu bolo 71 žiadostí zo sektoru vysokých škôl, 127 žiadostí zo štátneho sektoru a 43 žiadostí z podnikateľského sektoru. Všetky žiadosti o podporu boli postúpené na posúdenie externými nezávislými odborníkmi, pričom každú žiadosť posudzovali najmenej traja experti, vo väčšine prípadov bol jeden z nich zahraničný. Hlavnými hodnotenými kritériami boli vecný obsah navrhovanej úlohy a jeho originalita, potenciálny socio-ekonomický prínos výsledkov riešenia, profesionálna charakteristika hlavného riešiteľa a jeho kolektívu, primeranosť finančných nákladov a existujúca infraštruktúra. 

1.1.	Prostriedky poskytnuté agentúrou na úlohy výskumu a vývoja za rok 2002

Rada agentúry schválila v dňoch 17.-18. 7. 2002 a 3. 9. 2002 na základe posudkov nezávislých  expertov poskytnutie podpory pre 136 úloh, z nich 40 je riešených v sektore vysokých škôl, 24 v podnikateľskom sektore a 72 v štátnom sektore. Celkový objem prostriedkov potrebných na riešenie všetkých schválených úloh (náklady na  úlohy výskumu a vývoja  podľa  §10 ods. 1-5 zákona č. 132/2002 o vede a technike)  za celú dobu riešenia je  1 077 048 tis. Sk, pričom doba riešenia úloh je tri roky v období rokov 2002 - 2005. Rada agentúry schválila na riešenie úloh výskumu a vývoja v roku 2002 poskytnutie podpory celkom 72 880 tis. Sk, z nich 20 403 tis. Sk pre riešiteľov z vysokoškolského sektoru, 31 743 tis. Sk pre riešiteľov zo štátneho sektoru a 20 734 tis. Sk pre riešiteľov z podnikateľského sektoru. Údaje o výške prostriedkov, poskytnutých na riešenie jednotlivých schválených úloh sú uvedené v Prílohe 1. 

1.2. Financovanie schválených úloh výskumu a vývoja podporovaných agentúrou v roku 2002

	Spôsob financovania vybratých úloh výskumu a vývoja v roku 2002 bol výsledkom dlhej diskusie a kompromisu všetkých dotknutých rozpočtových kapitol. Agentúra a MŠ SR ako predkladateľ zákona č. 203/2001 Z.z. o agentúre presadzovali v duchu európskych zvyklostí (ktoré sú opísané nižšie) spolu s viacerými dotknutými rozpočtovými kapitolami financovanie podporených úloh priamo z kapitoly MŠ SR. MF SR presadzovalo financovanie všetkých subjektov prostredníctvom podprogramov medzirezortného programu v dotknutých rozpočtových kapitolách. Takýto spôsob financovania predpokladal zmenu programovej štruktúry. Zmeny v programovej štruktúry schvaľuje vláda SR v zmysle §10 ods. 10 zákona č. 303/1999 Z.z. o rozpočtových pravidlách v zmysle neskorších predpisov. MŠ SR ako garant programu 029 „Úlohy výskumu a vývoja podporované Agentúrou na podporu vedy a techniky“ a zároveň predkladateľ návrhu uznesenia vlády sa snažil po schválení úloh radou agentúry rokovaniami dosiahnuť jednoduchší spôsob poskytovania podpory. Rokovania neviedli k očakávanému výsledku,  preto sa pristúpilo k vytvoreniu medzirezortného programu. Z toho dôvodu prišlo na strane predkladateľa k oneskoreniu podania predmetného materiálu na rokovanie vlády. Ďalšie oneskorenie spôsobilo medzirezortné pripomienkové konanie, kde bolo potrebné zjednotiť zásadné protichodné stanoviská rezortov MŠ SR, MH SR, MVRR SR na jednej strane a MF SR na strane druhej.  
 Vláda SR schválila dňa 18. 12. 2002 uznesenie č. 1386/2002, ktorým sa umožnilo dočasné vytvorenie medzirezortného programu na rok 2002 so zodpovedajúcimi podprogramami v dotknutých rozpočtových kapitolách. Na základe citovaného uznesenia vlády, MF SR vykonalo rozpočtové opatrenia na presun finančných prostriedkov do iných kapitol vo finančných objemoch schválených agentúrou. Takéto provizórne riešenie platné len pre rok 2002, bolo možné nájsť vďaka dohode zástupcov dotknutých rozpočtových kapitol. V kapitolách MŠ SR, MZ SR, MP SR, MVRR SR a SAV sa financovanie projektov realizovalo koncom roku 2002 a  začiatkom roku 2003. Prebehlo však bez závažných problémov. V kapitole MH SR je situácia komplikovanejšia. Agentúra poskytla MH SR všetky potrebné podklady, vrátane súhlasu Úradu pre štátnu pomoc s poskytnutím štátnej pomoci. MH SR zaslalo riešiteľom návrh zmlúv na poskytnutie podpory na riešenie úloh, z dôvodov organizačných zmien, až koncom marca 2003. Z tohto dôvodu bol bod B.4. uznesenia vlády SR č. 1386/2002 splnený až 10. apríla 2003. 
	Tieto skutočnosti, ako aj stanoviská iných ústredných orgánov štátnej správy poukazujú na to, že spôsob poskytovania podpory použitý v roku 2002 nie je najvhodnejší a nezodpovedá zmyslu a postaveniu agentúry. Hľadanie optimálnej cesty,  podobnej ako je zaužívané v mnohých európskych krajinách, bude vyžadovať legislatívne úpravy dotknutých zákonov a vykonávacích predpisov. 

1.3. Spôsob poskytovania podpory na úlohy výskumu a vývoja v iných štátoch Európy

	V európskych krajinách, členoch EÚ, kandidátskych a ostatných krajinách  vyvíja činnosť viac ako 55 organizácií podporujúcich výskum a vývoj. Predkladaný materiál sa nezaoberá problematikou financovania úloh výskumu a vývoja v Európe, preto pre ilustráciu uvedieme len niekoľko príkladov zo susedných krajín so zameraním na organizácie s koncepciou podobnou agentúre. Podrobne túto problematiku popíšeme v materiáloch pri predkladaní novely zákona č. 203/2001 Z.z.
	V prevažnej väčšine európskych krajín podporu úloh výskumu a vývoja vykonávajú nezávislé nevládne (nongovermental) organizácie, ktoré získavajú finančné prostriedky zo štátneho rozpočtu. Ako pravidlo je v každej krajine niekoľko organizácií, ktoré sa špecializujú na oblasti výskumu podľa oborov, alebo podľa typu výskumu. Vo Veľkej Británii existujú štyri agentúry (Research council), ktoré podporujú výskum v jednotlivých vedných oblastiach. V Spolkovej republike Nemecko slúži jedna organizácia na podporu základného výskumu, druhá na podporu základného a aplikovaného výskumu a vývoja.
	Podporu základného výskumu v Českej republike vykonáva Grantová agentura České republiky (GAČR). GAČR je rozpočtová organizácia s vlastnou rozpočtovou kapitolou, jej rozpočet v roku 2003 je 1 172 mil Kč, čo predstavuje  0.15 % zo štátneho rozpočtu ČR v roku 2003. GAČR poskytuje prostriedky štátneho rozpočtu priamo všetkým úspešným žiadateľom, s výnimkou rozpočtových organizácií, ktorým sú prostriedky poskytované prostredníctvom rozpočtových kapitol. V ČR podporujú výskum a vývoj aj ďalšie grantové agentúry, ako sú Národní agentura pro zemědělský výzkum, Interní grantová agentura Ministerstva zdravotnictví a Grantová agentura AV ČR, ktoré podporujú výskum a vývoj v danom odvetví alebo rezorte. 
Deutsche Forschungs Gemeinschaft (DFG) je spolok výskumných organizácií a univerzít na podporu základného výskumu v SRN. Jeho finančné zdroje vo všeobecnosti pochádzajú z 90% zo spolkového rozpočtu a z 10% z rozpočtu jednotlivých spolkových krajín. V roku 2001 bolo na podporu úloh výskumu a vývoja použitých 1 205,2 mil. €, z toho 700,2 mil. € (58%) zo spolkového rozpočtu, 500,3 mil. € (41,5%) z rozpočtu spolkových krajín a 4,7 mil. €  (0,5%) z iných zdrojov, čo predstavuje 0.124 % zo štátneho rozpočtu v tom istom roku. Podporu základného a aplikovaného výskumu zabezpečuje Hermann von Helmholtz Gemeinschaft Deutscher Forschunszentren (HFG), ktorá pozostáva z veľkých výskumných laboratórií a podporuje výskum a vývoj vo svojich laboratóriách v spolupráci s univerzitami a priemyslom.  Finančné zdroje HFG pochádzajú zo spolkového rozpočtu (90%) a z rozpočtu jednotlivých spolkových krajín (10%). V roku 2001 okrem inštitucionálnych prostriedkov na činnosť HFG   (cca 1 960 mil. €) boli na úlohy výskumu a vývoja použité prostriedky z rozpočtu v objeme 1 500 mil. € a z iných zdrojov, vrátane priemyslu, 500 mil. €.
Okrem týchto dvoch najvýznamnejších organizácií  podporuje výskum v oblasti spoločenských vied Union der deutschen Akademien der Wissenschaft. Jej finančné zdroje pochádzajú zo spolkového rozpočtu a z rozpočtu jednotlivých spolkových krajín, ich výška dosiahla v roku 2001 finančný objem  37 mil. €. 
Účelové prostriedky na úlohy výskumu a vývoja u troch spomenutých organizácií dosiahli v roku 2001 objem 3242 mil €, čo predstavuje 0.33 % objemu spolkového rozpočtu. Všetky spomenuté organizácie podporujú tzv. malé úlohy a poskytujú prostriedky priamo riešiteľom na schválené úlohy a programy. Veľké nákladné úlohy a budovanie infraštruktúry financuje osobitne Bundesministerium fűr Bildung und Forschung (BMBF), ktoré v roku 2002 na základe verejnej súťaže schválilo pre roky 2003 - 2007 vývoj štyroch veľkých výskumných zariadení s celkovým nákladom 1 469 mil. €. 
	V Rakúskej republike podporuje výskum a vývoj Fonds zur Förderung der wissenschaftlichen Forschung (FWF), ktorého zdroje v roku 2002 na podporu úloh výskumu a vývoja dosiahli finančný objem 92.17 mil. €, pričom 64.74 mil. €  (70.2%) pochádzalo zo spolkového rozpočtu a 27.43 mil. € (29.8%) zo zdrojov  Rakúskej národnej banky (Ősterreichische Nationalbank). Prostriedky FWT predstavujú 0.149% zo štátneho rozpočtu Rakúskej republiky. FWF poskytuje finančné prostriedky riešiteľom priamo na schválené úlohy výskumu a vývoja. 
	Z uvedeného vidieť, že organizácie podporujúce výskum a vývoj v európskych krajinách sú nezávislé organizácie, ktoré poskytujú podporu na riešenie úloh priamo riešiteľom. Práve o takéto riešenie sa usiluje aj Agentúra na podporu vedy a techniky na Slovensku.

1.4. Výsledky kontroly finančného a vecného riešenia schválených úloh výskumu a vývoja podporovaných agentúrou

Napriek tomu, že prostriedky na riešenie schválených úloh boli poskytnuté prevažne až začiatkom roku 2003, agentúra podľa uznesenia vlády SR č. 1386/2002 vykonala v mesiacoch február-marec 2003 kontrolu vecného stavu riešenia podporených úloh a stavu čerpania finančných prostriedkov. Riešitelia úloh zaslali agentúre písomnú správu o vecnom riešení úloh a písomnú správu o čerpaní finančných prostriedkov. Nepresnosti sa vyskytli najmä u správ o čerpaní finančných prostriedkov pre úlohy riešené v sektore vysokých škôl a rozpočtových organizáciách štátneho sektoru, čím došlo pri vyžadovaní dodatočných údajov k oneskoreniu. Po získaní písomných správ, agentúra prekontrolovala správnosť použitia finančných prostriedkov a pripravila podklady na rokovanie rady. 
Rada agentúry sa na svojom zasadnutí dňa 6. 3. 2003 podrobne zaoberala stavom riešenia každého projektu na základe priebežnej správy o vecnom riešení projektu a o čerpaní finančných prostriedkov pridelených na rok 2002. Rada pri hodnotení stavu riešenia kládla dôraz najmä na vecný stav riešenia úlohy s prihliadnutím na schválený harmonogram riešenia, na primeranosť čerpania finančných prostriedkov k vecnému stavu riešenia a hospodárnosti využitia prostriedkov agentúry. Výsledky kontroly vecného stavu riešenia sú pre jednotlivé úlohy stručne zhrnuté v prílohe 1. Podstatná časť úloh sa začala riešiť podľa harmonogramu a podmienok v podpísanej zmluve napriek tomu, že agentúra si svoje povinnosti v podobe včasného poskytnutia finančných prostriedkov na riešenie (z vyššie opísaných dôvodov) nesplnila. Niektoré úlohy boli hodnotené s výhradami voči vecnému riešeniu, prakticky všetky tieto výhrady boli spojené s nedostatočným čerpaním prostriedkov, ktoré rada agentúry posúdila a navrhla pokračovať v riešení podľa upraveného harmonogramu riešenia.
Výsledky kontroly čerpania finančných prostriedkov, ktorá bola vykonaná v zmysle § 11 ods. (2) a (3) zákona č. 203/2001 Z. z. o agentúre sú pre všetky podporené úlohy zhrnuté v prílohe 2. V prílohe sú uvedené celkové náklady na riešenie úlohy po celú dobu riešenia, celková podpora úloh z prostriedkov agentúry za celú dobu riešenia, poskytnutá podpora za rok 2002. Malá časť riešiteľov pre oneskorené pridelenie finančných prostriedkov navrhla posunúť začiatok riešenia na január 2003. Niektoré úlohy, riešené najmä podnikateľskými subjektami, boli riešené s použitím vlastných zdrojov napriek tomu, že prostriedky agentúry neboli do konca marca 2003  poskytnuté. 
Agentúra poskytuje podporu pre 136 úloh schválených radou agentúry. Z týchto úloh je prevažná väčšina riešená v rámci tematických  úloh agentúry.  Rozdelenie úloh podľa tematického zamerania je uvedené v nasledujúcej tabuľke.

Tematické zameranie	Počet úloh	Celková výška podpory za r. 2002 (tis. Sk)	
Vplyv životného prostredia a výživy na kvalitu života  	50	29 922	
Technológie pre informačnú spoločnosť	10	7 962	
Biotechnológie	19	6 213	
Progresívne výrobné technológie	37	24 269	
Aktuálne socio–ekonomické problémy spoločnosti pri integrácii do EÚ	6	1 017	
Tematické úlohy spolu 	122	69 383	
Ostatné individuálne úlohy	14	3 497	

V rámci témy „Vplyv životného prostredia a výživy na kvalitu života“ bolo  podporených najviac úloh, najmenej úloh bolo podaných a schválených v rámci témy „Aktuálne socio–ekonomické problémy spoločnosti pri integrácii do EÚ“. Malé zastúpenie majú aj úlohy spadajúce pod informačné technológie a biotechnológie. Počtom i finančným objemom reprezentujú významnú časť úlohy tematického zamerania  „Progresívne výrobné technológie“.
 Prehľad poskytnutia a čerpania prostriedkov štátneho rozpočtu (ďalej len „ŠR“) podľa rozpočtových kapitol, spolu s vlastnými prostriedkami riešiteľov, je uvedený v nasledujúcej tabuľke.   

Kapitola	Prostriedky ŠR poskytnuté kapitolám v roku 2002
(tis. Sk)	Prostriedky ŠR poskytnuté riešiteľom v roku 2002
(tis. Sk)	Vlastné prostriedky čerpané na riešenie úloh (tis. Sk)	Prostriedky čerpané v roku 2002
(tis. Sk)	Prostriedky poskytnuté riešiteľom v roku 2003
(tis. Sk)	
MŠ SR	20 403	20 403	15 135	4 695	0	
MP SR	11 159	0	1 872	6 195	11 159	
MH SR	16 741	0	15 293	6 432	16 741	
MVRR SR	2 015	2 015	2 020	2 015	0	
MZ SR	3 597	3 597	7 044	2 317	0	
SAV	18 965	1 704	25 972	4 913	17 261	
Spolu	72 880	36 421	67 336	26 567	36 459	
 
Celkove možno konštatovať, že prostriedky agentúry boli riešiteľmi vynaložené hospodárne a v súlade so schváleným plánom riešenia, zodpovedajúcim vecnému stavu riešenia úloh. Na základe toho rada agentúry schválila poskytnutie podpory na pokračovanie riešenia pre jednotlivé úlohy na rok 2003.  

2. Návrh na spôsob financovania úloh výskumu a vývoja podporovaných Agentúrou na podporu vedy a techniky v roku 2003

	Schválená koncepcia činnosti agentúry si vyžaduje v prvých troch rokoch činnosti každoročne významný nárast prostriedkov na účelovú podporu úloh, aby bolo možné podporiť úlohy schválené v predchádzajúcom období, ako aj nové úlohy. Potrebný objem finančných prostriedkov však nebol pri zostavovaní štátneho rozpočtu SR na rok 2003 zohľadnený. Schválený rozpočet agentúry neumožňuje v roku 2003 plné financovanie pokračujúcich úloh. Pri návrhu výšky podpory v roku 2003 bolo preto potrebné zohľadniť stav riešenia každej konkrétnej úlohy a navrhnúť po dohode s riešiteľmi podporu v redukovanej výške, čo v niektorých prípadoch vedie k čiastočnej redukcii alebo oneskoreniu cieľov vytýčených v návrhu projektu. 

2.1.Výška podpory pre pokračujúce a nové úlohy výskumu a vývoja podporované Agentúrou na podporu vedy a techniky v roku 2003

	Na plné financovanie úloh v roku 2003 je potrebných 141 155 tis. Sk a na podporu nových projektov  podaných v 2. výzve približne 70 000 tis. Sk (podľa kvalifikovaného odhadu na základe podaných žiadostí). Rozpočet agentúry na rok 2003 bol schválený vo výške 92 880 tis. Sk. Z toho dôvodu rada agentúry  zastúpená predsedom rady a riaditeľom agentúry požiadali MŠ SR o navýšenie prostriedkov v roku 2003. Predbežná dohoda o navýšení účelových prostriedkov o 40 000 tis. Sk z prostriedkov určených na 6RP bola schválená uznesením vlády SR č. 367/2003. Doplnenie rozpočtu agentúry o uvedenú sumu umožní financovať pokračujúce projekty prakticky v plnej výške, neumožní však financovanie nových úloh, ktoré boli podané v 2. výzve v septembri 2002. Vzhľadom na vyššie opísanú situáciu bola agentúra nútená po kontrole stavu riešenia úloh pristúpiť k predbežnej redukcii pôvodne schválenej výšky podpory na  riešenia úloh pre  rok 2003 (poskytnutie podpory zníženej v priemere na 65 %). Rada agentúry schválila na svojom zasadaní dňa 6. marca 2003 poskytnutie takto zredukovaných  prostriedkov pre jednotlivé úlohy vo výške uvedenej v prílohe 3. 

2.2. Návrh spôsobu poskytnutia podpory na úlohy výskumu a vývoja podporované Agentúrou na podporu vedy a techniky v roku 2003

Po skúsenostiach s podporou úloh za rok 2002 je zrejmé, že financovanie úloh výskumu a vývoja podporované agentúrou prostredníctvom medzirezortného programu 029 „Úlohy výskumu a vývoja podporované Agentúrou na podporu vedy a techniky“ tak ako bolo realizované v roku 2002 nie je dlhodobo vhodným a optimálnym spôsobom, korešpondujúcim zvyklostiam v EÚ. K takémuto spôsobu financovania vyjadrili výhrady zástupcovia dotknutých rozpočtových kapitol v medzirezortnom pripomienkovom konaní. Najväčším nedostatkom sú zložitosť a nepružnosť systému. Agentúra bola zriadená s cieľom vytvoriť konkurenčné prostredie, zaviesť jednotný spôsob poskytovania podpory v takomto prostredí pre všetky subjekty a prijať kritériá a metódy akceptované v EÚ. Jedine takýmto mechanizmom je možné zabezpečiť zvýšenie kvality podporovaných úloh vo všetkých oblastiach výskumu a vývoja.  Prevedením prostriedkov agentúry na jednotlivé rozpočtové kapitoly sa oneskoruje termín pridelenia prostriedkov a komplikujú sa kontrolné mechanizmy. 
Agentúra po vykonaní rozpočtového opatrenia nemá žiadny vplyv na pridelenie vlastných prostriedkov, nemá prehľad o výške a termíne pridelenia prostriedkov jednotlivým riešiteľom. Z toho dôvodu nemôže ani efektívne plniť ohlasovaciu povinnosť o  štátnej pomoci poskytnutej podnikateľským subjektom na Úrad pre štátnu pomoc. V prípade nepredvídaných okolností, ktoré v súčasnosti napríklad predstavujú dve úlohy riešené na bývalom Výskumnom ústave zváračskom v Bratislave, nemôže pružne reagovať na vzniknutú situáciu. Agentúra pri takomto spôsobe financovania úloh nemôže byť efektívnym nástrojom na podporu úloh výskumu a vývoja a nespĺňa očakávania domácej vedecko-technickej komunity.
Z týchto dôvodov je potrebné hľadať vhodnejší spôsob poskytovania prostriedkov agentúry. Agentúra prideľuje prostriedky na základe špecifického spôsobu verejnej súťaže, ktorá je v zásadných rysoch definovaná zákonom č. 203/2001 Z.z. o agentúre, bližšie špecifikovaná v štatúte agentúry a v rokovacom poriadku rady. Na základe výsledkov verejnej súťaže schvaľuje poskytnutie podpory rada agentúry. Agentúra na základe rozhodnutia rady podpísala s úspešnými žiadateľmi v zmysle §9, ods. 4, 5 zákona č. 203/2001 Z.z. o agentúre zmluvu o poskytnutí podpory, v ktorej sú špecifikované účel použitia, podmienky použitia, výsledky úlohy, vlastníctvo výsledkov riešenia a ostatné náležitosti.  Je nelogické, aby sa prostriedky agentúry, pridelené na základe verejnej súťaže a po uzatvorení zmluvy o poskytnutí prostriedkov medzi agentúrou a žiadateľom, poskytovali žiadateľovi prostredníctvom tretej strany. Na odstránenie týchto rozporov sa v súčasnosti  pripravuje novelizácia príslušných zákonov. Základným cieľom novelizácie je zmeniť spôsob poskytovania prostriedkov agentúry tak, aby bolo možné pre všetky subjekty okrem rozpočtových organizácií, poskytnúť prostriedky priamo z rozpočtovej kapitoly MŠ SR, na ktorú je agentúra svojím rozpočtom napojená. 
Nakoľko legislatívny proces novelizácie príslušných zákonov je časovo náročný, očakávame, že poskytovanie prostriedkov podľa novelizovaných zákonov bude možné realizovať až v roku 2004. 

2.3.  Závery – návrh riešenia v zmysle stanoviska MF SR

Prostriedky agentúry sú rozpočtované v programe 029 „Úlohy výskumu a vývoja podporované Agentúrou na podporu vedy a techniky“, preto bude potrebné schváliť zmenu tohto programu na medzirezortný program „Úlohy výskumu a vývoja podporované Agentúrou na podporu vedy a techniky“ a vytvoriť podprogramy medzirezortného programu  v kapitolách MŠ SR, MP SR, MZ SR, MH SR, MVRR SR  a SAV.
	Na zabezpečenie finančných prostriedkov na pokračovanie riešenia vybratých úloh výskumu a vývoja podporovaných agentúrou, uvedených v prílohe 3, je potrebné schváliť zníženie limitu rozpočtových výdavkov agentúry, rozpočtovaných v kapitole Ministerstva školstva SR v  programe 029 „Úlohy výskumu a vývoja podporovane Agentúrou na podporu vedy a techniky“ o celkovú sumu 75 782 tis. Sk, vytvoriť podprogramy medzirezortného programu v kapitole MŠ SR,  MP SR, MZ SR MH SR, MVRR SR  a SAV a v náväznosti na to, vykonať úpravy záväzných ukazovateľov v rozpočtových  kapitolách podľa nasledujúceho rozpisu.
Rozpočtovým opatrením viazať v kapitole MŠ SR prostriedky v celkovom objeme 78 449 tis. Sk a uvoľniť prostriedky Agentúry na podporu vedy a techniky (spolu 92 880 tis. Sk) na organizácie v rezorte Ministerstva školstva SR takto:
•	verejné vysoké školy (641008)                                                              13 843 tis. Sk
•	rozpočtové organizácie (Medz. laserové centrum)  (600)                          588 tis. Sk
                  z toho na mzdy, platy, služ. príjmy a OOV   (610)                                   84 tis. Sk
      Ministerstvo školstva SR spolu                                                             14 431 tis. Sk
                                     
a ostatným organizáciám v pôsobnosti iných ústredných orgánov štátnej správy takto:

•	príspevkové organizácie MP SR (641001)                                                  7 046 tis. Sk
•	nefinančné subjekty - právnické osoby MP SR (644)                                  5 628 tis. Sk
•	neziskové organizácie  (642002)                                                                 1 939 tis. Sk
•	občianske združenia MP SR (642001)                                                           277 tis. Sk
Ministerstvo pôdohospodárstva SR spolu                                             14 890 tis. Sk

•	nefinančné subjekty - právnické osoby MH SR (644)                                22 262 tis Sk
•	neziskové organizácie  (642002)                                                                  3 048 tis. Sk
      Ministerstvo hospodárstva SR spolu                                                       25 310 tis Sk

•	príspevkové organizácie MZ SR(641001)                                                    6 850tis. Sk
     Ministerstvo zdravotníctva SR spolu                                                         6 850 tis Sk

•	nefinančné subjekty - právnické osoby MVRR SR (644)                              2110 tis Sk
      Ministerstvo výstavby a regionálneho rozvoja spolu                                2110 tis Sk

•	rozpočtové organizácie SAV (600)                                                            13 907 tis. Sk
         z toho na mzdy, platy, služ. príjmy a OOV (610)                                     1 703 tis. Sk
•	príspevkové organizácie SAV (641001)                                                    15 382 tis. Sk
SAV spolu                                                                                                  29 289 tis. Sk

                                                                                                       Spolu   92 880 tis. Sk

Doba riešenia schválených úloh podporovaných agentúrou je spravidla 3 roky. Celkové prostriedky na pokračovanie riešenia úloh v rokoch 2004 až 2005 závisia od výsledkov priebežnej kontroly riešenia.  Podľa návrhov projektov schválených radou agentúry na poskytnutie podpory v roku 2002 je objem prostriedkov potrebných na pokračovanie a ukončenie  ich riešenia v období rokov 2004 až 2005  uvedený v nasledujúcej tabuľke. Prostriedky na pokračovanie financovania úloh agentúry v nasledujúcich rokoch budú rozpočtované v kapitole MŠ SR. 

Rok	2004	2005	
Prostriedky na pokračovanie
riešenia úloh VaV	140 284 tis. Sk	62 519 tis. Sk